Papersnake/gushiwen huggingface dataset:
奉同六舅尚书咏茶碾煎烹三首
黄庭坚（宋代）

乳粥琼糜雾脚回，色香味触映根来。
睡魔有耳不及掩，直拂绳床过疾雷。
闻同志诸贤有欲赴观北戒坛者讶之作韵语
湛若水（明代）

重耳无我之所有，我有重耳之所无。吾道自足何旁求，逼北赴戒是吾忧，公欲渡湖毋渡湖。
西山口攒宫三首 其三
屈大均（明代）

银山铁壁接云中，可惜龙盘万里雄。三辅莫遮回纥马，九门谁撤羽林戎。

心伤玉匣蛟龙少，泪洒煤山草木红。此日六军犹缟素，报仇应解奋秦弓。
送魁星与李子先
李昴英（宋代）

金斗高跳鬼状狞，世传此像是魁星。
祥光闪烁开先光，助子秋闱笔砚灵。
值夜
胡贞干（清代）

河梁言别后，芳讯久相违。聚首复兹地，深宵且未归。

松风和琴韵，花影上春衣。煮茗情何限，依依月照扉。
山居杂诗九十首
曹勋（宋代）

农人作田务，耘者最辛苦。
肘膝伏泥涂，拔莠连茹取。
所拔随已多，悉酿所伏处。
惟冀禾稻肥，岂问正炎暑。
西湖竹枝歌（九首。一作“小临海曲”）
杨维桢（元代）

鹿头湖船唱郝郎，船头不宿野鸳鸯。
为郎歌舞为郎死，不怕真珠成斗量。
奉寄杨铁厓
卫仁近（元代）

白发扬雄三泖上，楼船日日载青娥。骊珠泣月夜光冷，象管叫云秋思多。

问字诸生频载酒，购书道士为笼鹅。玄霜台上凉如水，好著吾侬拍手歌。
酬王相公见赠
贯休（唐代）

孤拙将来岂偶然，不能为漏滴青莲。一从麟笔题墙后，

常只冥心古像前。九德陶熔空有迹，六窗清净始通禅。

今朝幸捧琼瑶赠，始见玄中更有玄。
次韵道潜见寄
苏辙（宋代）

萧萧华发映衰容，惭愧高僧叹不逢。
游宦终身空处处，尘埃何日退重重。
已甘憔悴鸡群鹤，犹胜劬劳旱岁龙。
回首不堪膏火热，试求甘露洒青松。
自黄县至宁海州道中作 其三
雷浚（清代）

四更山月落，星光淡原野。仆夫恃谙练，驱驴出道左。

昏黑望前林，明白顾后火。行行阻深涧，对岸高砐硪。

鸡鸣知逼村，覛路无一可。路旁似有人，呼之乃树也。

蹇驴啮径草，我稳山辎坐。此时脱遇盗，倾刻当无我。

东岭透朝霞，西岭烟雾锁。四顾默无言，一身万峰裹。
贺新郎
佚名（宋代）

垛翠云峰远。日乌高、炎官直午，暑风微扇。二六尧蓂开秀荚，跨海冰轮待满。怪院落、笙箫如剪。太乙燃藜天际下，庆卯金仙子生华旦。依日月，近云汉。
经时持橐明光殿。问江乡、年来有几，只君方见。入座夫人难老甚，炯炯金霞照眼。笑指点、琼觞教劝。但得调元勋业就，为江泉石磴轻轩冕。归共作，赤松伴。
田家杂兴
秦约（明代）

晨兴垅亩上，独行嗟踽踽。
秋气日澄肃，户牖足高致。
网虫念团扇，箧笥那复试。
离兽薮泽深，冥鸿霜露至。
畋游在农隙，犒乐慎终始。
咄哉区区心，践禽讵云美。
恒山二首 其一
陈培脉（清代）

上应天枢象北辰，众山环拱碧嶙峋。云霞隐见金银阙，昏旦盘旋日月轮。

呼吸苍冥通一气，逍遥紫峤会群真。阳终阴始扶元化，朔漠长留太古春。
次韵王醇甫藏秃笔三首
项安世（宋代）

鼻祖有功平水土，耳孙无宅寄邱陵。
蚤因蒙氏收微效，晚向秦皇谢不能。
逸少凭渠取舒雁，阿思为尔逐飞蝇。
王郎世契真如此，莫讶为儒却爱僧。
杂咏一百首·沮溺
刘克庄（宋代）

皇皇问津者，藐藐耦耕人。
不识吾夫子，宁非古逸民。
仲钦寄民为重斋诗和答 其三
张孝祥（宋代）

德意丁宁到绿林，都捐刀剑作齐民。皇华入奏天颜喜，趁得朝元第四春。
李参政折赠黄香梅与八咏俱至用韵以谢
魏了翁（宋代）

入眼风光似世情，金裳玉质转分明。
额黄十二谁分似，疑是仙人成智琼。
【南吕】一枝花　隐居
胡用和（元代）

左右依两壁山，横竖盖三间屋。高低田五六亩，周围柳数十株。活计萧疏，
偏容俺闲人物。两般儿亲自取：不用买江上风生，谁要请天边月出。
【梁州第七】兴到也吟诗数首，懒来时静坐观书。消闲几个知心侣：负薪樵
子，执钓渔夫，烹茶石鼎，沽酒葫芦。崎岖山几里平途，萧疏景无半点尘俗。染
秋光红叶黄花，铺月色清风翠竹，起风声老树苍梧。有如，画图。闲中自有闲中
趣，看乌兔自来去，百岁光阴迅指无，甲子须臾。
【尾声】矮窗低屋随缘度，土炕蒲团乐有余，散诞逍遥少荣辱。嗟吁叹吁，
心足意足，伴着这松竹梅花做宾主。
欧阳文忠公夫人挽词二首
苏辙（宋代）

先生才盖世，家事少经心。
流落初相偶，委虵志益深。
功名入图史，文字刻缪琳。
有助知由内，驺虞欲重吟。
好礼忘耆老，持家历盛衰，谨严终至一，贫富各従宜。
晚岁仍闻道，临终竟不疑。
外人传一二，犹得载铭诗。
桓宣武墓
潘果（清代）

笑尔何心蓄不臣，馁魂终此伴青磷。生初枉自呼英物，身后教谁叹可人。

江北柳围空长大，洛阳钟虡竟沉沦。纵然未死膺殊锡，地下如何见太真？
【双调】新水令　皇都元日
贯云石（元代）

郁葱佳气蔼寰区，庆丰年太平时序。民有感，国无虞。瞻仰皇都，圣天子有
百灵助。
【搅筝琶】江山富，天下总欣伏。忠孝宽仁，雄文壮武。功业振乾坤，军尽
欢娱，民亦安居。军民都托赖着我天子福，同乐蓬壶。
【殿前欢】赛唐虞，大元至大古今无。架海梁对着檠天柱，玉带金符。庆风
云会龙虎，万户侯千钟录，播四海光千古。三阳交泰，五谷时熟。
【鸳鸯煞】梅花枝上春光露，椒盘杯里香风度。帐设鲛绡，帘卷虾须。唱道
天赐长生，人皆赞祝。道德巍巍，众臣等蒙恩露。拜舞嵩呼，万万岁当今圣明主。
暮宿半涂
杨万里（宋代）

朝日在我东，夕日在我西。
我行日亦行，日归我未归。
势须就人宿，远近或难期。
平生太疏放，似点亦似痴。
如何今日行，不以衾枕随。
幸逢春小暄，倒睡莫解衣。
借令今夕寒，我醉亦不知。
狮子岩
黄梦攸（宋代）

蛟龙跃，狮子吼，头角峥嵘精神抖。若问破天荒，还我霹雳手。
巫山十二峰 其九 起云峰
陈是集（明代）

要访云根何处寻，芙蓉天半削孤岑。氤氲袅袅藏签笈，欲往从之携素琴。
游平山堂 其一
林澍蕃（清代）

扬州二月天始晴，蜀冈连绵春色生。山梅向暖红欲破，千色百色随人行。

花源隔村辨花坞，翠阁朱阑不知路。冶春裙屐多少年，醉拂银鞍柳边去。
灯夕
张镃（宋代）

插花呼酒少年场，烂赏花灯十里香。
璧月当天星续少，珠帘排户乐声长。
非缘风景今殊昔，自是情怀老不狂。
赢得安禅心似水，碧琉璃照佛龛旁。
题李师德书楼
吴惟信（宋代）

楼高山对起，天予逸人居。万事不到处，满床皆是书。

风云知远大，日月付乘除。眇眇新吟思，谁怜合古初。
次韵寄题友人别业
庄令舆（清代）

背郭轩窗面碧波，琴台书幌几经过。能文事业穷司马，种树生涯老橐驼。

画舫风高帆影疾，绿阴春暖鸟声多。软红尘里羁栖客，空记临流听棹歌。
酬毗陵刘庆云湖上见赠
柴绍炳（明代）

刘生才把臂，几载客钱塘。一见如相识，重游即故乡。

春阴桑叶白，日暖柳花香。未邈湖山兴，高歌那断肠。
金人捧露盘 和曾纯甫春晚感旧韵
王夫之（明代）

古崧台，双阙杳无踪。忆潮平、细浪溶溶。龙舟渡马，依然先帝玉花骢。

冲冠发指，旗挥星落，血斩蛟红。怨苍梧，班管泪，沈白日，瘴云中。

更背飞，孤影飘蓬。今生过也，魂归朱邸旧离宫。苔残碧瓦，鸳鸯碎，蔓草春风。
大龙湫歌
项霁（清代）

雁宕山瀑擅奇色，江村来踏青芙蓉。连云嶂断剪刀露，突见湫水悬高墉。

昔年有景不敢道，今日作赋乃难工。阿谁椽笔写造化，变态万状思牢笼。

凝烟冉冉出天际，噫气鼓荡来狂风。拿空蜿蜒久未下，失势一落何冥濛。

雷轰电掣总莫拟，喷云喝雾焉能写。灵湫有源雁不到，九天上与银河通。

织女偿钱急剪锦，云绡脱轴垂晴空。流星四散霣昼雨，玉尘万斛扬冬春。

夜光璧掷睨柱客，照乘珠泻鲛人宫。日光耀射见五彩，月氐琉璃千尺张。

岩㰍水乐乍奏听，琤琮八音繁会开顽聋。非笙非竽异响阕，怒击鼍鼓铿鲸钟。

乾端坤倪贵特识，勿以戏剧猜天翁。海岳元气浩不死，直成亭毒无神功。

金精耿耿贯万古，属天光怪长如虹。筑亭坐观恨不足，况乃缚屐真偶逢。

石梁双涧讵可并，香炉百丈知谁雄。我今五岳恣游尚未遂，先期汗漫急欲骑茅龙。
将应岁试感怀三首 其三
周馨桂（清代）

平生寂处本无朋，一出衡门便取憎。莫怪交情多冷淡，当思峭骨亦崚嶒。

相轻只是文人习，自胜应将故我惩。此去同行须耐辱，头颅老大尚何能。
送薛士昭 其一
王十朋（宋代）

相逢一笑慰衰迟，问政论交两不疑。直谅多闻三益友，清新俊逸百篇诗。

瓜犹未及去何速，橘已成怀喜可知。一薛居州非易得，危言行见造朝时。
上东川顾尚书
罗邺（唐代）

轻财重义真公子，长策沈机继武侯。

龙节坐持兵十万，可怜三蜀尽无忧。
阊阖行赠朱大理
皇甫汸（明代）

少年为儒不习吏，天子试政谒廷尉。耳剽刑书非所堪，手持法律了莫谓。

是时朱博材过人，平反轻重称绝伦。谳常八九中意指，谈每一二相开陈。

冉冉府中趋独久，迢迢忽拜遐邦守。万里驱车仗此身，一朝投劾遭多口。

世事升沉安可知，人生聚散更难期。海内萍踪各飘转，天涯柳色几相思。

我本与君同里闬，十年不寄云中翰。阊阖门前会面时，把臂道故两增叹。

自言彭泽早归来，却笑平原尚羁宦。看君遗世有高情，失路何曾气不平。

薄暮乘舟入湖去，似闻抚缶作秦声。
蝶恋花
程垓（宋代）

满路梅英飞雪粉。临水人家，先得春光嫩。楼底杏花楼外影。墙东柳线墙西恨。

撷翠揉红何处问。暖入眉峰，已作伤春困。归路月痕弯一寸。芳心只为东风损。
夏日
陆游（宋代）

展画发古香，弄笔娱昼寂。
是中亦何好，使我喜忘食。
寄叔雍舍侄三首 其三
王绅（宋代）

满城风雨五更寒，灯火趍朝夜未阑。年少曾誇华冕贵，老来方觉布衣安。
满江红 其一 荼
赵彦端（宋代）

千种繁春，春已去、翩然无迹。谁信道、荼枝上，静中留得。

晓镜洗妆非粉白，晚衣弄舞馀衫碧。粲宝钿、珠珥不胜持，浓阴夕。

金剪度，还堪惜。霜蝶睡，无从觅。知多少、好词清梦，酿成冰骨。

天女散花无酒圣，仙人种玉惭香德。怅攀条、记得鬓丝青，东风客。
即事呈斯远三首
赵蕃（宋代）

一花固觉有余香，况此寒梢数尺长。
怪底诗来总清绝，始知逸韵与相当。
和人笋诗
李复（宋代）

葛陂龙去已千年，每见遗孙出是间。
未遇严霜怀节久，因生平地立身难。
长崖气润云藏角，暗谷丛深雾养斑。
春晚向空重箨尽，却惊高意不能攀。
小垒
陆游（宋代）

小垒荒寒外，高斋寂寞中。
贫妨挂冠快，病减读书功。
桥断春江白，云穿夕照红。
悠然扶杖处，岁月叹匆匆。
赏菊 其二
黎民表（明代）

疾风吹劲枝，寒月照冷艳。独抱岁寒心，林深人不见。
夏日三首 其三
释德洪（宋代）

掩卷高眠客去，望云乞食僧归。秋近柳阴低瘦，年高瘴发能稀。
同深有上人看梅
李贽（明代）

东阁观梅去，清尊怨未开。徘徊天际暮，独与老僧来。
临江仙·洞庭波浪颭晴天
牛希济（五代）

洞庭波浪飐晴天，君山一点凝烟。此中真境属神仙。玉楼珠殿，烟映月轮边。
万里平湖秋色冷，星辰垂影参然。橘林霜重更红鲜。罗浮山下，有路暗烟连。
鹿田
于石（宋代）

鹿田迥在翠微巅，乘兴来寻半日闲。径入古松行落叶，目随飞鸟破寒烟。

钟声不隔东西寺，屐齿何辞上下山。一见老僧如旧识，相留煮茗试岩泉。
春暮思平泉杂咏二十首。花药栏
李德裕（唐代）

蕙草春已碧，兰花秋更红。四时发英艳，三径满芳丛。

秀色濯清露，鲜辉摇惠风。王孙未知返，幽赏竟谁同。
简德允
苏泂（宋代）

言归四十日，两度得寻君。
贫病有诸子，情怀无半分。
梅花年后雪，雁翅屋东云。
早晚扁舟兴，能来与细论。
刘妃墓
董嗣杲（宋代）

佛庐增耀石人眠，莫谓思陵雨偏。
宠断自空蝴蝶梦，魂归犹咽偏凰泉。
碑趺蚀翠埋荒土，楼栱涂丹落废砖。
主祭有谁今若此，此时出色想无氈。
浣溪沙（和郑庆袭雪中作）
沈与求（宋代）

云幕垂垂不掩关，落鸿孤没有无间。雪花欺鬓一年残。

欲把小梅还斗雪，冷香嫌怕乱沈檀。恼人归梦绕江干。
安国寺记
苏轼（宋代）

元丰二年十二月，余自吴兴守得罪，上不忍诛，以为黄州团练副使，使思过而自新焉。其明年二月至黄。舍馆粗定，衣食稍给，闭门却扫，收招魂魄，退伏思念，求所以自新之方。反观从来举意动作，皆不中道，非独今以得罪者也。欲新其一，恐失其二，触类而求之，有不可胜悔者，于是喟然叹曰：“道不足以御气，性不足以胜习。不锄其本，而耘其末，今虽改之，后必复作，盍归诚佛僧求一洗之？”得城南精舍曰安国寺，有茂林修竹，陂池亭榭。间一、二日辄往，焚香默坐，深自省察，则物我相忘，身心皆空，求罪垢所以生而不可得。一念清净，染污自落，表里翛然，无所附丽，私窃乐之。旦往而暮还者，五年于此矣。

寺僧曰继连，为僧首七年，得赐衣。又七年，当赐号，欲谢去，其徒与父老相率留之。连笑曰：“知足不辱，知止不殆。”卒谢去。余是以愧其人。七年，余将有临汝之行。连曰：“寺未有记，具石请记之。”余不得辞。

寺立于伪唐保大二年，始名“护国”，嘉祐八年赐今名。堂宇斋阁，连皆易新之，严丽深稳，悦可人意，至者忘归。岁正月，男女万人会庭中，饮食作乐，且祠瘟神，江淮旧俗也。四月六日，汝州团练副使眉山苏轼记。
和晋斋兄韵
袁甫（宋代）

斟酌元气，斗为帝车。
四时迭运，其信也且。
天道不言，莫非教欤。
日之升矣，云翳扫除。
本无体质，湛然太虚。
历山舜耕，雷泽舜渔。
天德首出，芘焉权与。
晋斋作诗，诲语勤劬。
我处山攀，饮水饭蔬。
一雨苏旱，民气欢如。
东邻杀牛，西邻刲猪。
市贾不售，始到吾庐。
买来烹之，每食无余。
凉哉枕簟，凄其葛練。
忽念世涂，滔滔沦胥。
自昔兴亡，具载诗书。
蛊弊极矣，谁与爬梳。
已而谛思，惊饵如针。
谁谓王门，可轻曳裾。
观诗水章，荷兄警予。
老冉冉至，虚度望舒。
学贵密察，勿事恢疏。
一念微差，恶草必锄。
真刚大勇，那可踌躇。
未济濡尾，既济濡袽。
元自昭晰，无惑可怯。
拜兄忠告，其敢忘诸，
且此养疴，谁毁谁誉。
正乐府十篇。哀陇民
皮日休（唐代）

陇山千万仞，鹦鹉巢其巅。穷危又极嶮，其山犹不全。

蚩蚩陇之民，悬度如登天。空中觇其巢，堕者争纷然。

百禽不得一，十人九死焉。陇川有戍卒，戍卒亦不闲。

将命提雕笼，直到金台前。彼毛不自珍，彼舌不自言。

胡为轻人命，奉此玩好端。吾闻古圣王，珍禽皆舍旃。

今此陇民属，每岁啼涟涟。
题甘将军庙卷雪楼
李泳（宋代）

卷雪楼前万里江，乱峰卓列森旗枪。
上有甘公古祠宇，节制洪流掌风雨。
甘公一去逾千年，至今忠义犹凛然。
我来再拜揽尘迹，斜阳白鸟横苍烟。
偈颂三十八首
释如净（宋代）

人从平江来，却得福州信。
寒食拜新年，虚空突出柄。
咦，打破虚空笑不休，
大家彻底验聱头。
题性性亭（一作耐辱居士歌）
司空图（唐代）

咄，诺，性性性，莫莫莫，伎两虽多性灵恶，

赖是长教闲处著。性性性，莫莫莫，一局棋，一炉药，

天意时情可料度。白日偏催快活人，黄金难买堪骑鹤。

若曰尔何能，答言耐辱莫。
赠史康时二首
李洪（宋代）

史侯眉山英，壮岁陪戎旃。
胸蟠九云梦，笔倒三峡泉。
封侯直易尔，唾手平幽燕。
相国昔分陕，幕府罗隽贤。
公於二三子，肮脏孰差肩。
纶巾白羽扇，谈笑清渭汧。
功名晚蹉跎，肯著祖逖鞭。
南游上会稽，却泛洞庭船。
九嶷多隐逸，千里跨马鞯。
邂逅阖闾城，倾盖欣忘年。
诵我阮籍诗，三叹涕泗涟。
客怀已趣装，握手临道边。
归欤指衡麓，未办买山钱。
他年遇回雁，寄我湘中篇。
示法轮长老
胡寅（宋代）

人间膏火日烹煎，尘外光阴可判年。
路转峰回能几许，鸟啼花判故依然。
同游多病空携酒，相对忘机不话禅。
请撤溪桥休送客，却须多种远公莲。
初春姚明府见过即事六首 其六
成鹫（清代）

皎皎云边鹤，铮铮壁上琴。幽人称幽独，知己贵知心。

许我一片石，随僧共入林。隔江招手处，相望在高深。
桃花鱼
韩淲（宋代）

小市春晴鱼上来，桃花休数鳜鱼肥。江湖不见玄真子，蓑笠风前事事稀。
槛竹
夏竦（宋代）

广厦长廊四面围，小栏霜雪两三枝。
帘帷壅蔽无人见，赖有中天日照知。
乙春大侄来济感赋
李恩祥（清代）

池草尚生春，行吟梦不真。空教予有泪，转望汝成人。

乡里能安分，亲朋不笑贫。西畴将有事，行矣莫因循。
幽居早秋闲咏
白居易（唐代）

幽僻嚣尘外，清凉水木间。卧风秋拂簟，步月夜开关。

且得身安秋，从他世险艰。但休争要路，不必入深山。

轩鹤留何用，泉鱼放不还。谁人知此味，临老十年闲。
送崔尚之归蜀
何在田（清代）

崔君趺坐厌局促，多在楚乡少在蜀。坦然啸歌真率人，不似吴儿肠九曲。

西施嫫母各天然，弄粉调朱乃粗俗。君才本非幕下士，肯教明珠弹飞肉。

脱粟布被我有之，何用故人富贵为。执炙焉能知炙味，丈夫立志羞朵颐。

白衣步担不足惜，客兴无使秋燕悲。箧中虽贫亦何壮，犹有五万新蒲葵。

此去湖湘烟雨隔，千山万水想行迹。树因无主号相思，鸟不多情亦头白。

心中万事常棘口，握手匆匆忆不得。但属他时幸相见，不改今朝旧颜色。
奔避
郑谷（唐代）

奔避投人远，漂离易感恩。愁髯霜飒飒，病眼泪昏昏。

孤馆秋声树，寒江落照村。更闻归路绝，新寨截荆门。
羁旅行
江源（明代）

十年作客不停足，前日荆扬又川蜀。晓行面垢当北风，无酒可沽忍空腹。

阿奴炊黍官路边，风餐露饮谁将怜。暝投村店借一宿，主人索我屋租钱。

人生出门即辛苦，何况年年别乡土。水深巫峡愁蛟龙，日落荒山畏狼虎。

今日方知作客难，频年临水还登山。远游纵得千金好，不如在家贫亦安。
蝶恋花 同乐舜咨郎中梦梅
元好问（金朝）

梅信初传金点小。翠羽多情，尽耐风枝袅。乞与吟鞋□。百绕小窗月暗人声悄。枕上诗成还自笑。万斛清愁，换得春多少。临水幽姿空自照。
春雨
薛季宣（宋代）

春雨不知止，新晴旋复阴。霏溦散秋毫，虚檐水鸣琴。

琤瑽响疏窗，庭除有馀音。跬步莫可纵，苍苔看侵淫。

县斋知几秋，中堂漏相寻。涓涓溅人衣，黯黯乏胜襟。

发策漫如渍，明眸暗沈吟。翛然薄云开，风声到园林。

坐觉筠筀芽，罗鞭粲修森。巾车过坊市，沟渠涨江浔。

言归转通渠，举头见西岑。峰青雾衔白，何堪送迎心。
南园四首
陆游（宋代）

南游云海叹茫茫，又泛归舟到栝苍。
城郭凄凉叹辽鹤，鬓毛萧飒点吴霜。
酴醾可把春无几，弦索初陈燕未央。
楼下清溪三百里，溪流不似客愁长。
角招 六禾言，车过南冈，驿梅已著花。不禁神往，和姜韵
陈洵（清代）

故山瘦。邮程倦、绕烟村种树无柳。细禽啼暝岫。堕策短亭，和冻柳手。

绡盟凝久。想嫩茁、蓝田萦亩。一笛临风缥缈，做千百折回肠，为蛾眉螓首。

知有。凭寒翠袖。栖香纸帐，宫样还输秀。照奁溪月溜。

暗惜年华，花风催候。新愁间旧。透一缕、酸心调酒。

宠极东皇漫奏。趁飞雪、约黄昏，携车后。
送僧文光
范仲淹（宋代）

一品山前识，迢迢三十春。
多惭画戟里，重见白云人。
和陶停云四首
苏轼（宋代）

对弈未终，摧然斧柯。
再游兰亭，默数永和。
梦幻去来，谁少谁多。
弹指太息，浮云几何。
贤者之孝二百四十首·阳城
林同（宋代）

学者学为孝，诸生久讲明。
谒归二十辈，毋乃为阳城。
小舟晚兴四首
杨万里（宋代）

人在非晴非雨天，船行不浪不风间。坐来堪喜还堪恨，看得南山失北山。
偷声木兰花 寒日
范安澜（宋代）

同云密布天将雪。风力寒威殊凛冽。寄迹江村。拥火倾樽只闭凛。

打头容膝黄茅屋。一枕游仙清梦足。晓起填词。填到邻鸡唱午时。
都下送外舅任知县赴茶马司辟
项安世（宋代）

皇华万里赴临洮，亲向君王乞骑曹。
合为圣朝修马政，可容穷骑试牛刀。
横驱旌节半天下，自许才名一世豪。
早晚西来八千匹，九重何似答贤劳。
宿姑苏净惠大师院
林逋（宋代）

常爱人间此会稀，话长终夕重开扉。
孤山猿鸟西湖上，懒对寒灯咏式微。
寿王太守 其一
刘辰翁（宋代）

鳞鳞鸳瓦试新霜，斗帐寒轻夜漏长。天上玉麟来瑞世，梦馀奎壁灿星光。
立春得谢宗吉陵江书询我星岩失约赋此寄怀
张嗣纲（明代）

旧约星岩驾彩虹，漫游羽翼阻秋风。忽惊庾岭梅花白，始解陶金宝树红。

佳赋已知腾阁遇，敝裘宁信阮途穷。年来仗剑朝天去，把臂津头有路通。
奉母八首仍依前韵 其二
张国维（明代）

龙章鹤发妇仪希，士女纷看一品衣。隽母欢颜时问政，敬姜懿训每鸣机。

林移珍果家园似，阶列名花几席依。更托丹青供赏玩，体安意适浑忘归。
记先贤
丘葵（宋代）

进学在致知，涵养须用敬。
廓然而大公，物来则顺应。
仙佛辞
释文珦（宋代）

仙以静为道，佛以空为宗。
群动本皆静，万有体恒空。
服食迷静本，仙道不可从。
宴息昧空性，佛理无由通。
或曰空静殊，斯言吾不庸。
空静即仙佛，得於此心中。
心乃佛仙质，仙佛心之容。
三法妙而一，吻焉归大同。
游仙词三十三首
王镃（宋代）

懒向东溟钓碧波，醉时自唱太平歌。
银竿插在灵河畔，闲把龙须作玉簑。
远山
齐己（唐代）

天际云根破，寒山列翠回。幽人当立久，白鸟背飞来。

瀑溅何州地，僧寻几峤苔。终须拂巾履，独去谢尘埃。
题亦足堂
王大受（宋代）

旧闻有欲常难足，今日纵饱旋复饥。
蚁穴梦浓方大妄，渭城歌复正全痴。
栽梅岂必万株好，种竹何须千亩为。
想见午窗无欠剩，数杯家酿一枰棋。
次韵和太常韩博士寄献留台吴侍郎之作
宋庠（宋代）

药匕蠲疴去近班，主台西邑借馀閒。
梢云翠色凌霜罢，巢阁仙姿瑞世还。
秋沼萦心林下水，晓楼供目雨馀山。
更逢酬唱俱清润，冰玉相辉戚苑间。
徐稚山龙学挽词二首
周必大（宋代）

昔者陪簪笔，此邻记凿垣。
十年间何阔，一见欲无言。
哭鲤何多难，葬嬴真少恩。
天乎如可恃，门户看诸孙。
故人李季常汪公干自维扬来访志喜用季常韵 其一
黎民表（明代）

中原迢递阻山河，蓬径谁知二仲过。江路正怜新涨满，风期遥指白云多。

尘中旧恨千杯失，箧底新诗几字讹。何事冥鸿招不下，肯来千里问烟萝。
元素僻在草野群盗纵横久不得问新作鼎来喜次其韵三首 其二
周紫芝（宋代）

自失云桥路，空伤烟树林。天骄犹射月，青犊未成禽。

尚怯矛头米，空横柱后簪。春光无赖好，花落共谁寻。
应潮潭
朱元升（宋代）

群山虽叠嶂，大海暗来通。
气类倘相应，寸心千里同。
题园庵
释绍嵩（宋代）

地僻无宾侣，林疏露短篱。
紫鳞冲晚浪，白鸟占闲地。
柳地浓垂岸，桃花湿满枝。
一僧年八十，邀我觅新诗。
绝命诗 其三
黄玹（清代）

鸟兽哀鸣海岳嚬，槿花世界已沉沦。秋灯掩卷怀千古，难作人间识字人。
辑陶句送胡仲方东归四首 其二
项安世（宋代）

相知何必早，一遇尽慇勤。疑义相与析，立善常所欣。

野外罕人相，思与尔为邻。如何舍此去，兴言在兹春。

来雁有馀声，念来存故人。
送慕林词丈还胶山
华学易（清代）

聚散真如大海萍，旧交落落感晨星。吟诗久已怜同调，对酒应教笑独醒。

万事暗催双鬓白，卅年仍坐一毡青。天寒判袂胶山去，何日重歌问字亭。
送祖太长老住虎丘
林表民（宋代）

吴国前朝寺，悬知补处难。岳云迎外度，海月定中观。

子去挥犀拂，吾当卖布单。梅花知别意，无语澹相看。
烛影摇红 春晚重饮人倚楼题壁
姚燮（清代）

薄雨收尘，画堤影送斜阳骤。一帘风款飐红垆，垆上新丰酒。

人似杨花去久。但杨枝、青青似旧。旧莺飞到，解甚相思，那般黄瘦。

半晌凭栏，湿云卷尽横栏岫。晚青吹度隔蘋来，偏弄眉姿秀。

短笛渔湾唱又。缕金歌、重堪闻否。抱觞未醉，一段闲情，已难消受。
金陵杂感二首 其二
黄与坚（清代）

龙虎钟山百战雄，朔风吹浪下艨艟。雕戈压阵黄沙断，铁锁沈艨赤烧空。

鳷鹊观消春雪里，凤凰台冷暮云中。由来帝业终荒草，铜狄何曾恋汉宫。
景泰禅阁
孙载（宋代）

二山环合壁相重，禅阁攲危杳霭中。云塔孤标淩绝巘，石楼双霭耸晴空。

灵泉冷透千岩翠，古木阴生万壑风。自笑尘劳促归思，懒将身世问禅翁。
浐水东店送唐子归嵩阳
岑参（唐代）

野店临官路，重城压御堤。山开灞水北，雨过杜陵西。

归梦秋能作，乡书醉懒题。桥回忽不见，征马尚闻嘶。
句
石延年（宋代）

更被阴晴长睡魔。
题赵松雪怡乐堂图
张雨（元代）

幽人结屋傍江干，怡乐名堂只数间。黄鸟隔帘诗梦醒，紫鳞供馔钓舟还。

檐前景色春常在，柳外柴门昼不关。谁识个中真乐处，陶然天地一身闲。
郫县道中思故里
陆游（宋代）

衰发不胜簪，驰驱岂复堪。
客魂迷剑外，归思满天南。
江路滩声壮，云停雪意酣。
空怀小丛碧，细酌破吴柑。
人头山肃谒石壁清源真君像
程公许（宋代）

人头接剑门，濯濯危髻绾。
一峰表独立，层崖平若{产刂}。
有一伟丈夫，远莫辨眉眼。
异闻验清源，奇质自天产。
三生旧缘契，邂逅一笑莞。
江流怒未平，父功子其僝。
坐令老蛙缚，笑看离堆铲。
陆海擅两川，利百倍灞滻。
神圣杳难诘，事或载编简。
明德远矣哉，椒浆酌盈琖。
陈绎越州从事
梅尧臣（宋代）

母夫人老母兄黜，夫人从尔之会稽。
恐伤尔心不敢泣，春岗细会闻竹鸡。
时亦藏泪未出脸，奈何相与头倾低。
诚知就禄非获己，应欲退耕无旧畦。
同阵太丞游龙兴寺经藏院
韩维（宋代）

空堂洒寒水，碧楸凉漠漠。
高眠得珍簟，委弃巾与屩。
薰风穆然来，殿角鸣金铎。
清香有时闻，幽鸟无声落。
论诗爱平淡，语道造冲寞。
非吾方外友，谁当共兹乐。
宣和元年九月十二日赐宴联句
赵佶（宋代）

桂子三秋七里香，麦云九夏两岐秀。鸡舌五年千载枣，菊英九日万龄黄。

君臣燕衎升平际，属句论文乐未央。
和王微之使君齐山怀古韵
曹仁海（宋代）

临风眺远夕阳开，雁阵横江一送哀。为感千秋森棨戟，不知何处是蓬莱。

谪仙豪放空馀韵，小杜风流擅治才。数点烟波今古思，尊前黄菊几低徊。
孚舟亭新成赋十绝
方回（元代）

人间踏地有风波，归老山林莫问他。
身是我船心是柁，早寻岸泊奈侬何。
荒亭
沈畯（清代）

荒亭古墓南，远见车尘灭。墓前双石人，送尽人离别。
沁园春
葛长庚（宋代）

吹面无寒，沾衣不湿，岂不快哉。正杏花雨嫩，红飞香砌，柳枝风软，绿映芳台。燕似谈禅，莺如演史，犹有海棠连夜开。清明也，尚阴晴莫准，蜂蝶休猜。

朝来。应问苍苔。甚几日都成锦绣堆。念四方宾友，不堪渭树，一年春事，已属庭槐。宿酒难醒，多情易老，争奈传杯不放杯。如何好，看秋千戏剧，蹴鞠恢谐。
次秀野杂诗韵 酒市二首 其一
朱熹（宋代）

闻说崇安市，家家曲米春。楼头邀上客，花底觅南邻。

讵有当垆子，应无折券人。劝君浑莫问，一酌便还醇。
寄滁州邵子发同年二首
张耒（宋代）

夫子才豪官尚卑，穷城冷落有谁知。
莫嫌五斗纡高兴，且与青山赋好诗。
得失可齐陶令酒，功名休问蜀庄蓍。
三年流落甘忧患，一笑何当慰别离。
戏题四绝句其三·犬争功
释智圆（宋代）

雪毳文毛虚有表，防奸禦寇且无功。
中宵谁解频频吠，庭皎秋蟾树褭风。
无题二首
刘克庄（宋代）

江北尘高战鼓酣，惜无赤壁顺风帆。
城池险固为楼百，郡邑萧风有户三。
明主依然劳圣虑，诸君岂得尚清谈。
呜呼颇牧不复作，谁与儿郎共苦甘。
夕烽一夕彻甘泉，铸印分弓玉座前。
天狗如雷防急变，佛貍死卯竟讹传。
汉家岂可无三策，胡运何曾有百年。
东坡先生赞 其二
李之仪（宋代）

天作斯文，万物所印。时惨时舒，与天同运。其谁特立，卓哉吾人。

黄且落矣，蔚然常春。见险弗止，自信无闷。求仁得仁，于我何怨。

光时显被，外薄四夷。载瞻载仰，百世之师。
八六子
郑熏初（宋代）

忆南洲。绀波萦绕，垂杨柳拂朱楼。念十载风流梦觉，满身花影人扶，旧曾暗游。无言空怆离忧。醉袖裛将红泪，吟笺写许清愁。试与问、杨琼解怜郎否，也应还是，旧家声价，而今艳质不来眼底，柔情终在心头。黯凝眸。黄昏月沈半钩。
念奴娇 其十一 羡门五十一岁夫人四十九岁十月得子名曰百龄是可贺也调百字令
尤侗（清代）

世间奇事，看木公金母、合成百岁。夫妇平分大衍数，阳进因而阴退。

进若有余，退非不足，损益刚相配。乃生男子，美哉则百之端。

以是名曰百龄。在百家姓上，百官图内。好似百花兰桂发，百鸟鸾凤出类。

书读百篇，财盈百宝，百禄天生备。贺君百喜，百壶索取同醉。
奉和送金城公主适西蕃应制
李適（唐代）

绛河从远聘，青海赴和亲。月作临边晓，花为度陇春。

主歌悲顾鹤，帝策重安人。独有琼箫去，悠悠思锦轮。
古松
林景熙（宋代）

独占宽闲地，不知摇落天。
山林犹古色，风雪自穷年。
龟伏灵根寿，禽巢绝顶仙。
栋梁非所屑，几见海成田。
断桥
薛师石（宋代）

独扶瘦杖欲经过，为问高僧意若何。
自倚神通能渡水，却言佛法本无多。
晓枕偶成·其二
陈献章（明代）

西北多奇峰，云深香难认。
汉廷无谋臣，黄绮皆真隐。
凤鸣洞
史唐卿（宋代）

何年雷斧凿山裂，千尺苍崖泻飞雪。
孤凤一去声不闻，海水桑飞几兴灭。
我知仙去仙当存，时见真形坐岩穴。
青天半夜玉箫寒，唤醒幽人弄明月。
天津感事二十六首
邵雍（宋代）

凤楼深处鏁云烟，一鏁云烟又百年。
痛惜汾阴西祀后，翠华辜负上阳天。
春末梅柳方盛有感
区越（明代）

烟雨江梅尚带青，桃花烂漫柳轻盈。眼看百物趋时变，谁谓东风不世情。

青海生全多富老，朝歌荡涤有虞生。溪山何处堪行乐，布谷劳劳且劝耕。
山中读诚斋诗
王迈（宋代）

万首七言千绝句，九州四海一诚斋。
肝肠定不餐烟火，翰墨何诚着点埃。
锦瑟月中弹不彻，云涛天上演将来。
巴西社里陈黄远，直下推渠作社魁。
波罗蜜果
方信孺（宋代）

累累圆实大於瓜，想见移根博望槎。
三百余篇谁识此，世间宁复有张华。
幽事
舒远（元代）

树绕重门尽日阴，倚风时听晚蝉吟。采松酿酒开除事，画纸围棋消遣心。

亲旧殊方音邈邈，兵戈满地夜沉沉。眼前得失君休问，家住云窝深复深。
摸鱼儿（重过西湖）
张矩（宋代）

又吴尘、暗斑吟袖，西湖深处能浣。睛云片片平波影，飞趁棹歌浣远。回首唤。仿佛记、春风共载斜阳岸。轻携分短。怅柳密藏桥，烟浓断径，隔水语音换。

思量偏。前度高阳酒伴。离踪悲事何限。双峰塔露书空颖，情共暮鸦盘转。归兴懒。悄不似、留眠水国莲香畔。灯帘晕满。正蠹帙逢迎，沈煤半冷，风雨闭宵馆。
饱食卒岁因之自警四首 其四
郭之奇（明代）

谋食非君子，观颐及万民。尝思分社肉，每叹治齐醇。

微术经天下，有孚视一身。饔餐馀妙理，况可付昏晨。
偈颂一百零二首
释慧远（宋代）

扫尽衲僧踪，裂破祖师印。
蹋翻香水海，透出威音前。
生断主人公，不落第二见。
日出东南隅行
张率（南北朝）

朝日照屋梁，夕月悬洞房。专遽自称艳，独□伊览光。

虽资自然色，谁能弃薄妆。施着见朱粉，点画示赪黄。

含贝开丹吻，如羽发清阳。金碧既簪珥，绮縠复衣堂。

方领备虫彩，曲裙杂鸳鸯。手操独茧绪，唇凝脂燥黄。
浣溪沙
贺铸（宋代）

叠鼓新歌百样娇。铜丸玉腕促云谣。揭穿飞瓦雹声焦。

九曲池边杨柳陌，香轮轧轧马萧萧。细风妆面酒痕销。
和马宜州卜居七首·欣欣亭
王炎（宋代）

卉木俱含喜色，日迎杖屦床前。
晚秀早芳相续，四时留得春天。
左忠毅公祠
喻文鏊（清代）

歇马龙山傍古城，椒浆一掬拜先生。清流已尽封疆狱，汗简犹高俊及名。

弟子能为文信国，友朋何憾窦游平。墓门寂寂松楸老，似听啼鹃带血声。
元日立春书事兼怀所知
薛虞朴（明代）

元日兼春日，今吾是故吾。乾坤双短屐，天地一癯儒。

农事惊将及，生谋笑转迂。水西莲社侣，谁为问潜夫。
石禅斋诗
王世贞（明代）

以禅呼石，石不点头。指石为禅，禅笑不休。禅亦强名，况石赘疣。

石在汝臆，滞汝西游。曷不椎碎，置之东流。自在无碍，荡荡悠悠。

汝既坚顽，如石水投。取指譬月，求剑刻舟。石言则妖，我何哓哓。

飞霰洪垆，才点即消。
年老逢春十三首
邵雍（宋代）

年老逢春认破春，破春不用苦伤神。
身心自有安存地，草木焉能媚惑人。
此日荣为佗日瘁，今年陈是去年新。
世间忧喜常相逐，多少酒能平得君。
夜泊露筋祠
魏周琬（清代）

泊船孤客倦黄昏，寂历荒祠夜一扪。风破古墙犹露宿，月漫青野与潮吞。

相逢无可投湘佩，行路何人赋礼魂。滔逝年年墟里异，碧天春水荐溪荪。
冬日金陵制幕书事
王同祖（宋代）

薄晚官军得胜归，家家户户挂旌旗。
阵前纪律明於日，师入城来半不知。
颂古一○一首
释子淳（宋代）

蚌含明月珠生腹，龙拥深云雨洒空。
莫向平田翻巨浪，直须点点尽朝东。
杂咏一百首·樗里子
刘克庄（宋代）

石马残陵下，金凫出藏中。
谁云樗里智，卜墓近秦宫。
金刚随机无尽颂·尊重正教分第十二
释印肃（宋代）

修罗皆供养，天人咸戴仰。
不离此经中，念念来还往。
留别子肃子仪三首
赵蕃（宋代）

长年梦黄堰，今日饮红灰。
径绿无多草，庭阴半是梅。
海棠留雨醉，杨柳傲风媒。
对此浑无事，一杯重一杯。
挽东阳郭德谊
陈傅良（宋代）

簪绂何能贵，声名幸自修。
凡今为我友，几半与君游。
翰墨千年托，松梧一夜秋。
令人怀昔日，烱烱梦丹丘。
次韵宋尚书山居·虚静堂
方岳（宋代）

世事鸥忘句肯卑，云深料理旧花枝。
了无一鸟传幽意，只对青山自解颐。
鱼藻
佚名（先秦）

鱼在在藻，有颁其首。王在在镐，岂乐饮酒。
鱼在在藻，有莘其尾。王在在镐，饮酒乐岂。
鱼在在藻，依于其蒲。王在在镐，有那其居。
溪行
方岳（宋代）

春风何时来，柳色已如此。
山中不知年，或告以于耜。
鸣蓑起饭牛，青青渺烟水。
独有头上霜，春风不吾以。
用王去非侍郎韵二首送林元质提干秩满造朝并呈侍郎 其一
刘克庄（宋代）

戍满归来薇亦刚，策名不觉十年彊。素无沂国三场志，曾有西山一瓣香。

晁董未能免科举，孔颜方可语行藏。要为天下奇男子，宁论区区国与乡。
洪光寺同昆仑山人
王延陵（明代）

洪光高阁杳林端，缭绕双过锦绣鞍。
晓日乍开仙阙曙，春云犹弄上方寒。
窗中猿堕青天影，树里人行赤玉栏。
已分息机甘晏寂，长安风雾任漫漫。
春晚杂兴四首 其一
方一夔（宋代）

未妨行乐少年场，倚徙东风醉一觞。芳树染成啼血艳，落花流出涨痕香。

阴阴春色和天老，脉脉愁情共水长。坐阅流年能几见，菱花应笑鬓边霜。
浪淘沙·村左小溪傍
佚名（宋代）

村左小溪傍。粉黛宜芳。寒添潇洒冷添霜。清瘦几枝堪入画，竹映苔墙。疏影浸横塘。月暗浮香。当时曾伴寿阳妆。不似东君先倚栏，泄漏春光。
鹧鸪天·象榻香篝冷宝猊
佚名（宋代）

象榻香篝冷宝猊。虺蛇吉梦寤惊时。缇萦生下虽无益，谢女他年或解围。花骨脉，雪肤肌。飞琼抱送下瑶池。弄璋错写何妨事，爱女从来甚爱儿。
偈颂一百零四首
释绍昙（宋代）

撮药场中验作家，一枝手髂两条蛇。
刘寄奴草虽灵验，已是遭它毒口来。
早朝待漏题杨谕德竹
王璲（宋代）

禁钟才动晓风微，新竹疏疏对琐闱。
不是日高帘不卷，怕教空翠湿朝衣。
次韵寅夫晚凉感事
程钜夫（元代）

初夏微风作嫩凉，伤春一夜鬓毛苍。红芳寂历午阴绿，白昼须臾晚照黄。

溅泪露葵空滴滴，锁愁烟柳自行行。绝怜熠耀仓庚羽，曾带千门丽日光。
拟张允怀寄内代内答十首 其三
郑文康（明代）

寒家诸父挽宗孙，又与先人扫旧坟。莫听无稽长舌者，浪言身在百花村。
送八兄
张栻（宋代）

弥旬积雨穗生耳，冬壑未渠收潦水。
围炉情话政尔佳，乃复归舟行万里。
三年百感卧湘城，风急鹡鴒原上情。
岂地他人意独真，每觉办语温如春。
少年锐气凌八区，晚以乐义称乡闾。
闻人有急若己如，天报两子双明珠。
小隐卜筑兰溪边，修篁乔木今参天。
是非荣辱不到处，卷书一榻清昼眠。
人言寿骨隐修眉，庆事鼎鼎供期颐。
岂惟宗族托轨范，政倚晚节增光辉。
有弟有弟复何为，杜门读书人谓痴。
入山未遂扫松原，江头独立送归时。
边城四时曲送盛玮东玉之官平凉
李廌（宋代）

边城冬，日日黄埃飞朔风。
葱岭雪深埋古道，河岸冰厚与天通。
可汗牙帐青海东，壮士卷甲趋奇功。
公孙卿材名将种，横槊赋诗海涛涌。
作吏宜思故家勇，早取灵盐隶秦陇。
洗笔
释契嵩（宋代）

古人信文字，字字从此出。天下心不欺，尔亦有阴骘。

濯之遗孺子，念兹未应失。
远斋作十二辰歌见赠且帅同作
赵蕃（宋代）

虫臂鼠肝能几许，何如径驾牛车去。
虎头未必果痴绝，死穴旧来输狡兔。
先生端是人中龙，为蛇画足吾何功。
士穷有愧食谷马，况乃烂羊关内封。
春风开花到猴李，白酒黄鸡思下里。
赋因狗监笑相如，猪肝不食宁为说。
中秋醉后
赵鼎（宋代）

顾影不成舞，披襟欲御风。人怜经岁别，月与旧时同。

鹤警露华白，鱼潜水鉴空。举杯还径醉，归梦广寒宫。
赋陈子得书楼
陈著（宋代）

危楼得地著身安，冬日烘檐夏气寒。
木末清风平与接，山中本色晚宜看。
课儿勤读书充架，留客高谈袖满阑。
门外流渠源水活，不妨时濯自吾冠。
拟古 其二
王拯（清代）

东南厌兵革，厥衅肇边鄙。鄙人昔椎朴，官至缩如猬。

骫法自贪夫，夤缘墨胥起。交征驯攘夺，盗贼遂圜视。

疮痍重朘削，荒落任狐豕。横野数轻客，常时本邻咫。

一朝群帕首，辄暴及州里。村墟尚团结，城邑动破徒。

吾郡夙雄军，健儿多敢死。何时徵调竭，居又乏储峙。

年来数强支，蹴踏万蜂蚁。象邕十余城，城城尽如毁。

炮雨昼烟昏，长蛟跋江水。颇闻童汪踦，裹革不旋趾。

可怜彼官司，畏匿面如纸。由来坐此辈，养恶致兴瘠。

不然金田村，贼胆何由肆。
五郊乐章。雍和
魏徵（唐代）

昭昭丹陆，奕奕炎方。
礼陈牲币，乐备篪簧。
琼羞溢俎，玉醑浮觞。
恭惟正直，歆此馨香。
游芙蓉山八首 其七
何中（元代）

日日碧山去，香草生还蹋。幽禽识履声，间鸣故相狎。

意行不知远，清啸得虚答。石上绿云生，岩下紫烟合。

莫负今日晴，聊折山花插。
赠东邻王十三
白居易（唐代）

携手池边月，开襟竹下风。驱愁知酒力，破睡见茶功。

居处东西接，年颜老少同。能来为伴否，伊上作渔翁。
偈颂六十首
释昙华（宋代）

道远乎哉，触事而真，
善用招恶果。圣远乎哉，
体之即神，刻粪作旃檀。
王立之园亭七咏 其五 介庵
谢逸（宋代）

庵居已是介，又以介名庵。胡为酷好介，毋乃在律贪。

人生要当介，君侯恐不堪。富贵不相贷，安得坐禅龛。

客去自无事，客来不妨谈。但能了诸幻，起卧俱无惭。

慎勿作住想，如茧缚老蚕。兴来出庵去，丛林禅可参。
杂兴十首
刘克庄（宋代）

升天虽可喜，削地已堪哀。
早知守厕去，何须拔宅来。
霜天晓角·小雨濛濛
曹冠（宋代）

小雨濛濛。轻烟舞曳风。林椒高低疏密，依浅濑、媚遥峰。浴鹭水溶溶。晴霞映晚红。拟向玉堂举似，摹写入、画图中。
义门胡生南归
杨亿（宋代）

南国乌衣族，东京伯始孙。
一枝须折桂，六阙旧旌门。
归思鲈鱼脍，离筵竹叶樽。
秋风正摇落，楚客莫销魂。
高营夜坐感怀
翟廉（清代）

红衣新熟橘，白首老书生。解渴闲呼酒，思家厌说兵。

海天风鼓浪，平野月临营。遥忆黄河北，霜寒古赵城。
余病不能蔬食惧有五味口爽之责作诗自戒
吕本中（宋代）

君不如屈大夫，夕餐但秋菊。又不如颜平原，未昼且食粥。

虽知舌本欠滋味，颇觉和气实其腹。痴人要盈馀，椒有八百斛，钱有一百屋。

鼎俎涴腥膻，杯盘眩红绿。四方采珍异，亦未极所欲。

宁知下箸处，但有一饱足。坐偿姓命债，百死有未赎。

何如野僧饭，晚菜下脱粟。撞钟击鼓坐高堂，童奴唱饭来相续。

竹间新笋大如椽，树头老耳肥于肉。亦不见蟹躁扰，亦不见牛觳觫。

石郎爱惜韭萍齑，晋侯睥睨熊蹯熟。以此相重轻，于君未为福。
北苑十咏 其九 凤池
蔡襄（宋代）

灵禽不世下，刻像成羽翼。但类醴泉饮，岂复高梧息。

似有飞鸣心，六合定何适。
谒陵憩土城瑞光寺候李符台同行
程敏政（明代）

日下土城根，夷犹古寺门。水声墙外急，人影树中繁。

燕蓟诸关拥，金元一望存。可人期不至，马上共谁论。
赋得汎汎水中凫诗
江总（南北朝）

归凫沸卉同，乱下芳塘中。出没时衔藻，飞鸣忽飏风。

浮深或不息，戏广若乘空。春鹦徒有赋，还笑在金笼。
示子良异
艾性夫（元代）

霜雪林头又绿稠，乾坤生意几时休。
人情葵扇炎凉态，世路瞿塘上下舟。
鳖跛未输蚿百足，茅封不敌橘千头。
细看不似吾儒业，一片书田或有秋。
东涧以且静坐三字赠莆阳郭堂长阳岩谓莫作禅会名言也用韵一首
林希逸（宋代）

作镜如何砖可磨，个中方法似无多。定而能静吾师也，不比跏趺佞佛何。
初上汴舟思归
韦骧（宋代）

夜气凄清星斗全，倚樯引望东南天。怀归重念秋垂尽，倦目羞看月又圆。

况是汴流投浅涸，夫何单舸尚留连。京华岂谓无心恋，自恨孤踪远邃延。
萤
丁谓（宋代）

兰畹炎飙息，莎阶霁景凉。宵征循屋漏，昼伏避阳光。

具体微雨显，馀辉有若亡。惟怜资学者，熠耀满纱囊。
春词二十首 其四
李纲（宋代）

萧萧槛外翠琅玕，瘦节疏枝特地寒。谁谓幽居太寥闲，此君长此结清欢。
马惜蹄
方回（元代）

家居岂不好，事此鞍与羁。
春前三日雨，仆夫畏深泥。
江南万山三，冈岭互高低。
踏土不踏石，马亦惜其蹄。
野逈暮有虎，村荒晨无鸡。
升斗安所籴，囊杰千里赍。
身汝不自爱，茹荼甘旅栖。
曰予匪得已，伐木诗有稽。
交谊重金石，星霜怅分携。
一觌庚夙愿，投老歌归兮。
过千金怀陆刚叔许顾道
韦骧（宋代）

记得当年泛小舟，相将随计冒残秋。故人笑语无缘合，今日烟残独此由。

老木战风春尚浅，断云笼日雨方收。自惟我辈襟期在，碌碌谁甘便白头。
次韵志康病起
赵鼎臣（宋代）

八十用鹰扬，万里封燕颔。一掷遂成卢，再索仅得坎。

命也天所司，欲言吾不敢。不见孙先生，有羹长不糁。

何曾少卑之，坐是得坎窞。平生读书苦，求味在橄榄。

凛然刚毅姿，身大不及胆。满堂进膻荤，长跪出昌歜。

嗜好苦乖殊，持此欲谁览。贻我病起诗，慨叹发悲感。

君看彼棼丝，见用即衡紞。得失付天公，吾属可无憾。
怀罗季作
李云龙（明代）

东风吹淑气，一夜动江关。芳草共愁长，流莺唤梦还。

美人在天末，相望隔春山。日暮长堤上，垂杨徒自扳。
题东坡卜操作数后
张耒（宋代）

空江月明鱼龙眠，月中孤鸿影翩翩。
有人清吟立江边，葛巾藜杖眼窥天。
夜凉月堕幽虫急，鸿影翘沙衣露湿。
仙人采诗作步虚，玉皇饮之碧琳腴。
无题
黄公度（宋代）

鸡虫底处觅得失，凫鹤无心较短长。
医国未能三折臂，忧时空费九回肠。
天津入都车中 其四
郑孝胥（清代）

举朝议变法，不动犹拔山。道傍穷措大，缩手入袖间。
次韵吕居仁送李商老兼简李去言兄弟诸同参五首 其四
饶节（宋代）

角巾拂弹棋，运斤斲蝇翼。当时未得妙，岂暇日入息。

譬如河漫未，难以一篑塞。饮食男女间，嬉笑中盗贼。

要须了其原，及此未曛黑。
示韦中实六首 其五
张侃（宋代）

一春随意行，济胜欣有遇。不愁风薄人，但愁雨深阻。

乱山烟中藏，勃姑声转嗉。春无三日晴，前人句已寓。

惜许好花枝，烂熳少人顾。君久不在家，花思依柳絮。
观灯行
李梦阳（明代）

宋家累叶全盛帝，宽大实皆称令主。百姓牛马遍阡陌，太仓米粟忧红腐。

宣和以来遂多事，呜呼烂费如沙土。海石江花涌国门，离宫别殿谁能数。

群臣谀佞秪自讦，天下骚然始怨苦。正月十四十五间，有敕大驾观鳌山。

万金为一灯，万灯为一山。用尽工匠力，不破君王颜。

此时上御宣德门，乐动帘开见至尊。奔星忽经于御榻，明月初上堆金盆。

倾城呼噪声动地，可怜今夜鳌山戏。窈冥幻巧百怪聚，金蛾翠管堪垂泪。

借问幸臣谁，云是李师师。外有蔡京与蔡攸，夹楼锦幄罗公侯，丞相之幄当前头。

奚儿腰带控紫骝，如花少女擎綵毬。但闻楼上唤楼下，黄帕笼盘赐玉羞。

月高鸣鞭至尊起，幄中环佩如流水。争道齐驱辇路窄，寺桥窈窕尘埃白。

火树龙灯又一时，千光万焰天为赤。常言宴安成祸基，从来乐极还生悲。

君看二帝蒙尘日，数月东京荒蒺藜。
夜客对雨
许相卿（明代）

风雨茅堂入夜寒，一尊相对共清欢。盟深鱼鸟便林壑，病中烟岚痼肺肝。

孤烛话残衣袖薄，小山赋就茗瓯宽。老怀时事频惊慨，意气相逢引剑看。
南楼令 潞城秋兴
叶绍本（清代）

萧瑟晚风寒。征衣白袷单。悄冰轮、飞上云端。谁道木犀香正暖，早霜意、近秋残。

一水绕榆关。红龙塞接连。护神京、万雉岿然。尚忆当年持斧客，驰羽骑、擘吟笺。
点绛唇（紫阳寒食）
陈与义（宋代）

寒食今年，紫阳山下蛮江左。竹篱烟锁。何处求新火。

不解乡音，只怕人嫌我。愁无那。短歌谁和。风动梨花朵。
四月一日日已夏而候犹春戏作劝春光一篇
郭之奇（明代）

春光春光，劝尔且休跨。毕竟年年用来，何须三时一假。

吾不识太皞何居，句芒何舍。仰观青阳右个，且愿苍龙止驾。

几番布气行权，一样承流司化。但能和地天平上下，自然句者堪伸萌者堪架。

岂惮施雨行云，胡为凌冬却夏。知尔者以为让成不居，不知者以为避难却卸。

吾欲迟望舒之窈容，止飞廉之奔泻。诏丰隆以津梁，帅初虹而来迓。

高深一望共萦回，近远同风多乐暇。时亦犹其未央，芳亦犹其未罢。

思邈路之曼曼，及诸荣之未谢。莫问九门磔攘，休贪一刻宵价。

息心且就蓬山阳，水流花落姑停罢。不受时情叹怜，所畏骚人怨骂。

吾将折琼枝而蔽赤华，继之以朝以夜。前牵牛使先驱，后婺女使洁舍。

尽教阳德遍东南，方许高明日亲炙。君看万古一春王，安能此月为偏霸。
水龙吟·阑风长雨连霄
魏了翁（宋代）

阑风长雨连霄，昨朝晴色随轩骤。松声花气，江烟浦树，如相迎候。山送青来，僧随麦去，山为吾有。更搘筇直上，薜萝深处，云垂幄、藓成甃。未至相如独後。对山尊、劝酬多又。记曾犯雪，重来已是，绿肥红瘦。好语时闻，忧端未歇，倚风搔首。谩持觞自慰，冰山安在，此山如旧。
雨中醉归
刘敞（宋代）

楚山终日雨霏霏，寥落村花入眼稀。可惜东风变酒味，无端宿霭破春晖。

屈原渔父谁清浊，御叔臧孙交是非。倒著接䍦惊道路，悠悠判与世相违。
寒食日毛空路示侄晦及从简
元稹（唐代）

我昔孩提从我兄，我今衰白尔初成。

分明寄取原头路，百世长须此路行。
旅中秋晚
释文珦（宋代）

秋露洗晴空，秋光处处同。
枫霞明野树，芦雪覆沙丛。
旅况悲寒蛩，归心寄断鸿。
几时随牧竖，吹笛乱山中。
二月十八日过阜城大雪见中翰郑冲频壁间和杨使君沙民种石田四律依韵再和 其一
陈应元（明代）

入春犹积雪，柳色半迷烟。犊瘦怀长剑，乌饥立短椽。

徵租荒亩外，晨爨夕阳前。为感皇恩厚，扶犁强力田。
句
卞震（宋代）

积雨生残稻，苍苔入旧笼。
次韵答陈生问禅
沈辽（宋代）

从来多事笑归宗，我已无心岂有通。达士犹能知梦梦，世人何用更空空。

江头冷落三秋月，山半支离一病翁。不到古今能与否，林间拭目看来鸿。
行香子·做修行
王处一（金朝）

做修行，须体究。把握灵源，莫遣丹砂漏。此个功夫世罕有。内得神全，外得身长寿。辨冲和，明交媾。玉液琼浆，吞咽三光秀。上下循环通九九。撞过天门，永作烟霞友。
寄太府丞王能甫
晁公溯（宋代）

君才雄万夫，少也备文武。
前年有疆事，假守在淮浦。
小试三里有，已可因吾圉。
诸公识献纳，见贤自当举。
虽闻对延英，尚屈丞太府。
近往行芍陂，四顾多旷土。
区区张全义，此老安足数。
河南十八县，髑髅相撑拄。
犹能披荆棘，著手为摩抚。
朞年如承平，何但兴百堵。
封内我得为，幸梁为之主。
况今天子圣，锐意思复古。
若人果尽用，功利非小补。
吾将以是卜，日望来告语。
戚里 其二
徐溥（明代）

椒房富贵有谁同，保守多因训戒功。同向清时重名爵，祗将清俭作家风。
晚归山居
刘沧（唐代）

寥落霜空木叶稀，初行郊野思依依。秋深频忆故乡事，

日暮独寻荒径归。山影暗随云水动，钟声潜入远烟微。

娟娟唯有西林月，不惜清光照竹扉。
挽黄德远堂长二首
刘克庄（宋代）

虽与长君友，居常敬少君。
何曾锦袄子，竟老布襦群。
申白无殊礼，程朱有旧闻。
谁为复斋传，应许附青云。
别李商卿
朱复之（宋代）

羁思孤耽僻，蛩音偶出虚。
绿阴分坐久，清话见情初。
春过诗魂怯，年销剑术疏。
相看渐成故，临别欲何如。
宿宁远县道中题田家二首 其一
王祎（明代）

门前柳树绿云屯，院里梨花白雪新。满目春光谁占得，不应也复有来人。
禽言四首其二提壶
梅尧臣（宋代）

提壶芦，沽美酒。
风为宾，树为友。
山花缭乱目前开，劝尔今朝千万寿。
次秩满留别台阳韵送夏宝成 其一
陶绍景（清代）

和风拂拂满春堧，极目洪涛接远天。海外文传苏玉局，公馀词媲柳屯田。

心悬朗鉴从衡准，珠瑂璇源任折还。共识君才原十倍，典型矜式藉高贤。
北归入至德州界，偶逢洛阳邻家李光宰
刘长卿（唐代）

生涯心事已蹉跎，旧路依然此重过。近北始知黄叶落，

向南空见白云多。炎州日日人将老，寒渚年年水自波。

华发相逢俱若是，故园秋草复如何。
再游广福院
傅权（宋代）

古寺荒凉近水涯，钟声朝暮落渔家。
昔年踪迹曾经此，依旧残阳伴晚霞。
下灵羊峡和康世
区怀瑞（明代）

回船赴危石，急棹下澄潭。岭火连秋霁，云帆半夕岚。

菱香曲镜发，桂影夜珠涵。莫解骚人佩，新诗已盍簪。
寄芝云亭主人
顾敬（明代）

云暖幽亭长紫芝，昔年曾许鹤来期。
短筇空倚清江上，满目春愁两鬓丝。
赠简竹屋
钱舜选（宋代）

山房幽洁处，桃李不能春。
独与此君子，一如吾故人。
林空风有韵，影静月无尘。
肝肺皆冰雪，吟来字字新。
荔枝龙眼二绝
刘克庄（宋代）

味尝不暇更论斤，买断何曾敢算缗。
谱与本经俱过眼，食之不老者何人。
六州
佚名（宋代）

炎图盛，六叶正，协重光。膺宝瑞，更法度，智勇超轶成汤。昭回云汉烂文章。震扬威武慑多方。生民帖泰拥殊祥。封人祝颂，万寿与天长。岂知丹鼎就，龙下五云旁。飘然真驭。游衍仙乡。泣彤裳。伊落洋洋。嵩峰少室相望。藏弓剑，游衣冠，俊功盛德难忘。泉台寂、鱼烛荧煌。银海深、凫雁翱翔。想像平居谩焚香。望陵人散，翠柏忽成行。犹馀嵩峰月，夜夜照幽堂。千秋陈迹凄凉。
子昂秋林行客图
戴表元（宋代）

石棱棱而白出，树悄悄以红披。
嗟缟衣之嘉客，方策蹇以何之。
江上二首
张耒（宋代）

相别亦何事，相逢尽偶然。
愁肠贯彩笔，离梦绕朱弦。
出关
许浑（唐代）

朝缨初解佐江滨，麋鹿心知自有群。汉囿猎稀慵献赋，

楚山耕早任移文。卧归渔浦月连海，行望凤城花隔云。

关吏不须迎马笑，去时无意学终军。
扩廓帖木儿
严遂成（清代）

含元殿会将心携，备撤江淮直到齐。亡国六龙逾塞北，回军两虎斗关西。

致书绝幕无归雁，流木冯河一骇犀。天下奇男中道死，颓城恸煞杞梁妻。
次丁宣尉韵
萧立之（宋代）

城郭秋深鹊树空，练衣不抵夜来风。雁何去处有书下，蟹几时来无酒中。

生事比梅仍向北，归心如水只流东。苍崖翠竹云根屋，擘画残年饭韭菘。
题青龙兴化禅院方丈
李纲（宋代）

廓然丈室湛虚明，地僻山空万象清。滴翠老杉清净色，锵金流水妙圆声。

慇勤禅客邀迎厚，寂寞宰官身世轻。野鹤孤云无不可，会须还作二龙行。
伍相庙
周南（宋代）

封域依神保，遗哀记属镂。
荒庭垂白露，古屋换爰乌。
配食虚神果，除坛欠阖闾。
向来存二庙，犹得慰三吴。
樵客行
惠士奇（清代）

春山暮，山花吹满樵人路。平原浅草连天远，樵风初起樵云卷。

浅声樵唱出林间，夜夜归来担头满。晓上阴崖逢月黑，前溪虎去犹留迹。

昨宵山水漂人家，失却涧边磨斧石。伐木当伐檀，刈薪当刈兰。

刈兰为佩檀为辐，免使年年老空谷。
梦断
陈曾寿（清代）

梦断残宵宿雨收，閒怀清冷恰无愁。林通月色微疑曙，院绝虫无自觉秋。

不竞温凉吟羽扇，解危腰领忆羊裘。屏除闻见齐喧寂，谁识沧波不系舟。
门外野望
陆游（宋代）

野迥浮烟碧，门深反照红。
柳边双鹭渚，天际万鸦风。
僧呗家禳疫，神船社送穷。
丰年随处乐，忘却鬓如蓬。
支公诗
皎然（唐代）

支公养马复养鹤，率性无机多脱略。天生支公与凡异，

凡情不脱支公地。得道由来天上仙，为僧却下人间寺，

道家诸子论自然，此公唯许逍遥篇。山阴诗友喧四座，

佳句纵横不废禅。
送禅师往妙香寺元住云溪
洪迈（宋代）

道人舍幽居，谁管溪上云。
此身白云耳，遑暇南北分。
颇闻妙香山，天花雨缤绘，
宴坐丈室间，历乱旧衲纹。
山前路悠悠，山后水沄沄。
应观川途客，念我奔走勤。
岂无香火缘，他年往相群。
饱食跛铛饭，稀摘幽涧芹。
当令枕花台，白社掩前薰。
题尽扇骑驴踏雪
陈深（宋代）

雪没驴腰白，行行诗与催。
不枯太清绝，那肯犯寒来。
寄廖雪冈尚义
张天赋（明代）

纸帐梅花梦雪冈，经年两地恨参商。何时跨鹤仙人宅，风雨连床话短长。
残句有客打碑来荐福
苏轼（宋代）

有客打碑来荐福，无人骑鹤上扬州。
恭和御制玉津园宴射 其一
曾怀（宋代）

名园佳气霭非烟，冠佩朝宗似百川。五品并令陪宴射，四鍭端百序宾贤。

恩涵春意鱼翻藻，威入秋声雁落弦。竣事更容窥典雅，宸章应陋柏梁篇。
詶程工部先贞
顾炎武（明代）

绵上耕山日，青门灌圃时。怀人初有叹，裂素便成辞。

一雁陵秋初，双鱼入水迟。任城楼突兀，大野泽参差。

物象今来异，天心此际疑。风沙春气乱，彗孛夜芒垂。

见魃当郊舞，闻人叫庙嘻。频翻坤轴动，乍斗日轮亏。

水竭愁鱼鳖，山空困鹿麋。伤心犹赋敛，举目尽流离。

旅计真无奈，朋欢可更追。秋吟詶鲍照，日饮对袁丝。

蛬急当轩响，花繁绕砌枝。朱弦弥唱古，白雪每誇奇。

剑术人谁学，琴心尔共知。三年嗟契初，只羽倦差池。

尚愧劬劳忆，还添老大悲。几窥尼父室，独近董生帷。

器忝南金许，文承绣段诒。清风来彩笔，疏韵落芳卮。

西蜀元方草，东周梦未衰。会须陪燕笑，重和邺中诗。
相见欢
向子諲（宋代）

亭亭秋水芙蓉。翠围中。又是一年风露、笑相逢。

天机畔。云锦乱。思无穷。路隔银河犹解、嫁西风。
和判府司徒侍中喜雪
强至（宋代）

朔雪飞花趁岁阴，喜看不觉酒杯深。
应时自合苍生望，泽物真同上相心。
未怕春风融粉水，恍疑江国见梅林。
西山一夜千层白，那复能留寸碧岑。
郑彦能求拟江亭诗
晁补之（宋代）

亭下流泉三亩隘，谁拟西江晴一派。
桃李佳名闻昔人，此言虽小可喻大。
宁非逐楚憔悴身，当是羊裘傲汉人。
避世墙东王君公，五经纷纶井大春。
端然养鱼废车马，一身环堵观天下。
吾人郑子诗句新，高堂素壁开萧洒。
何当湛湛见青枫，白苹落日慰相逢。
一亭两槛更何有，波涛风雨船前后。
莫忆乘槎犯汉津，莫忆楼船下石城。
尽醉渔阳无好曲，短蓑铜斗平生足。
残花（一作罗隐诗）
杨发（唐代）

已笑良时晚，仍悲别酒催。暖芳随日薄，残片逐风回。

黛敛愁歌扇，妆残泣镜台。繁阴莫矜衒，终是共尘埃。
早梅芳近
李德载（宋代）

深院静，小阑傍。标致不寻常。尽他桃杏占风光。谁敢斗新妆。

玉堂中，梁苑里。休把雪来轻比。莫吹长笛巧摧残。留取月中看。
春江曲
王涯（唐代）

摇漾越江春，相将采白蘋.归时不觉夜，出浦月随人。
句
吴涛（宋代）

窗间常作三独坐，琴上时弹一再行。
十禽言 其九
张萱（明代）

提胡芦，提胡芦。东家有钱不沽酒，西家有酒无钱沽。

但愿长得醉，莫问钱有无。人命如朝霜，黄泉无酒垆。

破除万事无过酒，此物祇应长在手。
长相思·朝思归
洪适（宋代）

朝思归。暮思归。

塞雁三年不见飞。断肠天一涯。

千思归。万思归。

梦到窗前拂淡眉，觉来以泪垂。
目盲
范纯仁（宋代）

肝胆输将竭，因钟两目盲。小冠希子夏，令色耻丘明。

青白何曾变，纷华旧不争。幸回观物志，都作反身诚。
萧山舍弟将发南都以诗候之
刘敞（宋代）

闻道双飞舄，看来万里流。传声淮口渡，审候越侬讴。

霜蟹人人得，春醪盎盎浮。襄贲差不恶，须汝共销忧。
仲春有怀
张栻（宋代）

楚翠亭边花正开，道乡台下石崔嵬。
主人今有此客否，客亦思君日百回。
夫人滕氏挽词
许及之（宋代）

升堂忆昨拜慈容，京兆平反一笑中。可但三从多懿范，了知百念积阴功。

松阶猛乞荣归养，吉国真如擅考终。千古难消吹棘恨，可堪丹旐卷春风。
和立斋先生雁山韵
车若水（宋代）

洗山川穹石，削空蹲苍城。
一清屹万古，何物相与形。
步涉贪深游，往往神所兵。
立斋立千仞，天地鉴清声。
平平溯龙准，不见猿鸟惊。
斯道今泬寥，斯人世重轻。
擎天只柱健，此嘱谁堪膺。
有怀宫保庞相公
宋祁（宋代）

木正乘春肯告劳，并持葱郁护神皋。
晓风递暖何妨细，宿雨留神未许高。
向密垂杨能碍箭，斗长芳草欲争袍。
东城胜具应撩治，就趁寻花作宴醪。
宫怨
司马扎（唐代）

柳色参差掩画楼，晓莺啼送满宫愁。
年年花落无人见，空逐春泉出御沟。
蓬莱阁
王十朋（宋代）

祖龙车辙遍尘寰，只道蓬莱在海间。空上望秦山上望，不知此处是神山。
次韵答禹功兼简周国振时禹功一夕泛舟归郡不及话离 其二
李彭（宋代）

苍苔映槿墉，商飙薄庭树。方期著屐来，遽作张帆去。

择交如择金，披沙歘相遇。慈明畏无双，伟节惭最怒。
酬钟给事道复以泰山纪胜栝昌吟稿见示 其一
欧大任（明代）

使者天门万里风，鸡鸣日出海波红。怜予曾抚秦松树，住岳何年更岱东。
无寐二首 其二
朱淑真（宋代）

背弹珠泪暗伤神，挑尽寒灯睡不成。卸却凤钗寻睡去，上床开眼到天明。
新居六咏·半月池
陈文蔚（宋代）

池东如月弦，池西如月弓。
池北千丈屏，倒影碧波中。
奉和立春游苑迎春应制
韦元旦（唐代）

灞涘长安恒近日，殷正腊月早迎新。池鱼戏叶仍含冻，

宫女裁花已作春。向苑云疑承翠幄，入林风若起青蘋.

年年斗柄东无限，愿挹琼觞寿北辰。
姑苏怀古
张梦兰（清代）

许越行成志已诬，黄池争长计尤疏。夫差自是甘忘父，西子何曾解拳吴。

一曲空江迷步屟，千年冷月照姑苏。国仇难共家仇雪，遗恨堪怜伍大夫。
路傍有因梅竹以编篱者
项安世（宋代）

已生野外更篱根，仍与蚩氓补断垣。
博士低头乘虑障，王姬掩面嫁鸟孙。
风枝雨叶无生意，粉面朱脣有泪痕。
说与调羹吹律事，老农那信腐儒言。
樵童自故园来献海棠因赋二章 其二
舒岳祥（宋代）

只道娇春日，谁知战朔风。轻霜去人远，爱景入枝红。

依旧风情在，难将艳冶同。年年摇落后，来恼白头翁。
次韵钱逊叔侍郎见简 其二
韩驹（宋代）

排闷径须沽酒饮，贮愁端为作诗慵。连声倦听城头角，落点惊飞塞上烽。

闻道久闲金騕袅，有时高卧绣芙容。年来自说无尤物，已结维摩按两重。
寄赵敏求
舒岳祥（宋代）

赵子贫愈好，吟诗送此生。
焚巢同旅鸟，泛宅老书檠。
八座清门户，王塘好弟兄。
杉棚先辱和，欲报怨无琼。
拊缶歌当行路难十五章 其九
姚燮（清代）

五图烂熟龙蹻书，唾弃庄老焚阴符。崆峒上药饵琼蕊，炼成九气游玉虚。

少君栾大隶烟客，妻殒儿亡归不得。元罗日沈忉利夕，桃底朱霞染晶魄。

魄不下堕魂不升，西风一叶空中行。寄无所住悲填膺，枯啸裂作春雷声。

春雷渊渊万蛰出，蝴蝶魂愁海棠月。
予去岁在长沙数与处度元实相从把酒自过岭来
黄庭坚（宋代）

玄霜捣尽音尘绝，去作湖南万里春。
想见山川佳绝地，落花飞絮转愁人。
残句：上覆白玉盂
范成大（宋代）

上覆白玉盂，下盛白玉盂。
春江十咏 其四 沙晴睡鸭
黄元实（元代）

熟睡晴沙爱暖曦，鸬鹚鸂鶒莫相疑。江花江草春将遍，我亦忘机总不知。
春日
宇文虚中（宋代）

北洹春事休嗟晚，三月尚寒花信风。
遥忆东吴此时节，满江鸭绿弄残红。
浪淘沙（四之一）
贺铸（宋代）

把酒欲歌骊。浓醉何辞。玉京烟柳欲黄时。明日景阳门外路，相背春归。

敛泪复牵衣。私语迟迟。可怜谁会两心期。惟有画帘斜月见，应共人知。
秋日喜雨题周材老壁
王之道（宋代）

大旱弥千里，群心迫望霓。
檐声闻夜溜，山气见朝隮。
处暑余三日，高原满一犁。
我来何所喜，焦槁免无泥。
峡口
张至龙（宋代）

峡深犹有路，泉远不知源。
禽学乡谈语，山填野烧痕。
晚风樵笛坞，春日酒旗村。
茆舍人耕罢，凫雏浴水浑。
题松下丈人图
刘崧（元代）

丹崖白石之间，有松屹立当林关。伊谁槃礴坐其下，矫首似看关中山。

白关自飞山自远，神气冲逸清而閒。自非服鍊不老药，安得有此冰玉之芳颜。

石门苍苍閟烟雾，东风开遍桃花树，花底相寻定何处。

兔丝百尺空中举，松根茯苓应可煮，就君却向山中住。
野香亭
陶弼（宋代）

野香亭下新开萼，半是夭桃半是梅。
旧说武陵源上去，今疑大庾岭边来。
人闲亭上醒还醉，夭暖墙头落又开。
宾客笑谈民鼓舞，不知何者号春台。